СТАНОВИЩЕ

от

доц. д-р Валери Колев,

Софийски университет „Св. Климент Охридски“, Исторически факултет

по конкурса за защита на дисертационен труд на Веселин Костов Янчев

на тема: „Армия, обществен ред и вътрешна сигурност: Септември 1923 година. Провалът на едно поръчано въстание“

за присъждане на научната степен „доктор на науките“ в професионално направление 2.2. История и археология

Предложеният за публична защита дисертационен труд е цялостно и обстойно изследване, за което мога съвсем определено да заяви, че защитава високите критерии и традиции в научните постижения на Катедра „История на България“, а и на Историческия факултет на Софийския университет „Св. Климент Охридски“.

Познавам неговия автор проф. д-р Веселин Янчев още от студентските ни години. С него сме участвали в стотици заседания и многобройни научни конференции.

Още тогава той изпъкна като отдаден и обективен познавач и изследовател на Новата българска история.

Представеният дисертационен труд е убедителен и многообхватен. Той поставя нови стандарти за това, как се прави подобно изследване – и като методология, и като отношение към проблема, и като намиране на необходимите извори.

Нека започна с последното: Очевидно са открити взевъзможни материали по темата както в различни архивни масиви, така и сред публикуваните документални сборници, в спомени и дневници.

Годината 1923, която е една от буреносните в Новата българска история, е детайлно представена, от най-разнообразни гледни точки. Съвсем естествено, Септемврийското въстание е във фокуса на изложението. Но не само то: приемането на Закона за защита на държавата през следващата 1924 г., нелогичното продължаване на курса към ново въоръжено въстание от страна на БКП, цялата обществена ситуация, са задълбочено проучени и детайлно, но четивно представени на читетеля. На мен обаче ми се искаше да прочета малко повече за позицията на традиционните партии, например – демократите на Александър Малинов, по тези събития, но и на тези от левия спектър, които са част от управлението или се намират в опозиция и които твърдо подкрепят легални методи на политическа борба.

Две неща се открояват особено ярко в тези близо 500 страници. Авторът на дисертационния труд е посветил много усилия, а и страници, да разгледа не само от историческа, но и от философска гледна точка проблеми, съотнесени не само към 20-те години на ХХ век, но и към целия период на Новата българска история, а и не само към него. Едното от тях се открива зад заповедите и рапортите, зад описанието на бойните действие, зад движението на различни военни части и въоръжените сблъсъци. Това е въпросът: Кой трябва да спазва законите? Дали това е задължение само на властта? Това е един от основните въпроси в текста и В. Янчев подробно го е разгледал. Явно става от солидния брой страници, посветени на тази тема, че и двете страни в конфликта не могат да бъдат упрекнати в излишно залитане към следване на законите. Но проф. Янчев не спира дотук, а се опитва да открие и къде е границата между военната необходимост и законите. Хората, които са избрали пътя на въоръжена борба вероятно не се чувстват длъжни да се съобразяват със законите. Това не би трябвало да им служи като извинение, но в някаква степен е разбираемо. Но дали това се отнася и за властта? Дали винаги трудните времена изискват трудни решения, както гласи известната фраза? Т.е. дали извънредната ситуация дава основание на управляващите да не съблюдават законите и конституционните постановления? И кой решава това? Това са проблеми, които не са само български, може да се каже, че с тях се сблъскват почти всички държави по различно време.

Второто нещо е ролята на Коминтерна в описваните в текста събития – една организация, която изпреварва времето на глобализацията със своите претенции за универсалност, да представлява и ръководи световния пролетариат. Десетилетия наред Коминтернът бе обгърнат в мъгла и тайнственост и едва наскоро започнаха да се появяват по-детайлни документални сведения за неговата дейност. За радост на историческата гилдия, проф. Янчев е един от първите, които обърнаха основно внимание на ролята на Коминтерна, на целите, които той преследва, на влиянието, което придобива, не без съдействието на вътрешни хора, върху Българската комунистическа партия.

Няма да е преувеличено, ако заявим, че авторът е разгледал задълбочено тези сложни въпроси, макар и те като че ли да стоят малко встрани от така формулираната тема. И ненатрапчиво е предложил на читателите своите отговори. А те изглеждат необорими, защото са подкрепени със силна логика и многобройни факти.

Не би било пресилено, ако се каже, че пред нас стои един завършен труд, който обръща внимание на една дълго пренебрегвана тема, целенасочено обвита с многобройни митове, при това аргументирано опровергава повечето от тях.

Всичко гореспоменато ми дава пълна увереност да гласувам положително **за присъждане на научна степен ДОКТОР НА НАУКИТЕ в професионално направление 2.2. История и археология на проф. д-р ВЕСЕЛИН КОСТОВ ЯНЧЕВ** по обявения конкурс на Историческия факултет на СУ „Св. Климент Охридски“.

доц. д-р Валери Колев

София, 04 декември 2022 г.